ชงครม.เพิ่มลดหย่อนคลังยอมสูญหมื่นล้าน
สรรพากรส่งโครงสร้างภาษีเงินได้บุคคลธรรมดาใหม่ให้ รมว.คลังแล้ว คาดเริ่มใช้ได้ปีภาษี 2560
26 ก.พ. 2559

สรรพากรส่งโครงสร้างภาษีเงินได้บุคคลธรรมดาใหม่ให้ รมว.คลังแล้ว คาดเริ่มใช้ได้ปีภาษี 2560
นายประสงค์ พูนธเนศ อธิบดีกรมสรรพากร เปิดเผยว่า ได้เสนอผลการ ศึกษาการปรับโครงสร้างภาษีเงินได้บุคคลธรรมดาใหม่ให้นายอภิศักดิ์ ตันติวรวงศ์ รมว.คลัง แล้ว เป็นการปรับให้สอดคล้องกับสถานการณ์ปัจจุบัน เพิ่มหักลดหย่อนค่าใช้จ่ายส่วนตัวจาก 6 หมื่นบาท เป็น 1 แสนบาท  ไม่มีการตัดทิ้งค่าลดหย่อนต่างๆ ส่วนอัตราภาษีสูงสุดที่ปัจจุบันเก็บอยู่ 35% จะลดลงหรือไม่อยู่ที่การพิจารณาของ รมว.คลัง
ทั้งนี้ เมื่อปรับภาษีใหม่แล้วจะทำให้ผู้มีรายได้ไม่เกิน 3 หมื่นบาท ไม่ต้องเสียภาษี กรมสรรพากรจะเสียรายได้เป็นหลักหมื่นล้านบาท แต่จะทำให้ประชาชนมีภาระภาษีลดลง โดยคาดว่าการปรับภาษีจะมีผลวันที่ 1 ม.ค. 2560 ซึ่งจะเริ่มใช้ในการยื่นแบบวันที่ 1 ม.ค. 2561
สำหรับการประกาศราชกิจจานุเบกษาเมื่อวันที่ 24 ก.พ.ที่ผ่านมา ที่ปรับลดอัตราภาษีเงินได้สำหรับบุคคลธรรมดาแบบ 7 ระดับขั้นต่อไปอีก 1 ปีนั้น เป็นการใช้บัญชีอัตราภาษีเงินได้บุคคลธรรมดาที่ปรับปรุงเมื่อปี 2556 ต่อไปอีก 1 ปี จากเดิมที่สิ้นสุดในปี 2558 เป็นสิ้นสุดสำหรับเงินได้สุทธิที่ได้รับในปี 2559 ที่ต้องยื่นเสียภาษีปี 2560
ปัจจุบันมีบุคคลธรรมดายื่นแบบชำระภาษี 10 ล้านคน มีผู้เสียภาษีจริงประมาณ 6-7 ล้านคน มีผู้มีรายได้สุทธิเกิน 4 ล้านบาท ต้องเสียภาษีในอัตราสูงสุด 35% อยู่ 1-2% ของผู้ที่ยื่นแบบภาษีทั้งหมด
นายสมชัย สัจจพงษ์ ปลัดกระทรวงการคลัง กล่าวว่า รมว.คลังได้สั่งการให้แก้ไขรายละเอียดการปรับโครงสร้างภาษีเงินได้และร่าง พ.ร.บ.ภาษีที่ดินและสิ่งปลูกสร้างอีกเล็กน้อย จากนั้นกระทรวงการคลังจะเสนอให้คณะรัฐมนตรี (ครม.) เห็นชอบต่อไป